FI Euroopan unionin virallinen lehti C 18/1

Henkilöiden liikkumista rajojen yli koskevasta yhteisön säännöstöstä (Schengenin rajasäännöstö) 15 päivänä maaliskuuta 2006 annetun Euroopan parlamentin ja neuvoston asetuksen (EY) N:o 562/2006 37 artiklan mukaiset ilmoitukset

Kansallisen lainsäädännön mukaiset seuraamukset, joita sovelletaan, jos ulkoraja ylitetään luvattomasti muualta kuin rajanylityspaikan kautta tai muulloin kuin sen vahvistettuina aukioloaikoina — 4 artiklan 3 kohta

(2008/C 18/01)

BELGIA

Näistä seuraamuksista määrätään 25. huhtikuuta 2007 annetun lain 3 §:ssä, jolla muutetaan ulkomaalaisten maahantulosta, oleskelusta, sijoittautumisesta ja maasta poistamisesta 15. joulukuuta 1980 annettua lakia. Laki on julkaistu Belgian virallisessa lehdessä (Moniteur Belge) 10. toukokuuta 2007 ja sillä lisätään 15. joulukuuta 1980 annettuun lakiin uusi 4 a §.

Nämä muutokset eivät ole vielä tulleet voimaan. Kyseisen lain 48 §:ssä säädetään, että muutokset tulevat voimaan kuninkaan vahvistamana päivänä ja viimeistään lain julkaisemista Belgian virallisessa lehdessä seuraavan kolmannentoista kuukauden ensimmäisenä päivänä.

”4 a § 1. Belgiaa sitovissa ulkorajan ylittämisestä tehdyissä kansainvälisissä sopimuksissa tai Euroopan yhteisön lainsäädännössä tarkoitetuilla ulkorajoilla Belgian kuningaskuntaan voidaan tulla ja sieltä voidaan poistua vain vahvistetuista rajanylityspaikoista niiden vahvistettuina ja niillä selkeästi ilmoitettuina aukioloaikoina. 2. Muiden maiden kansalaisten on omasta aloitteestaan esitettävä matkustusasiakirjat, kun he tulevat Belgian kuningaskuntaan tai poistuvat sieltä. 3. Ministeri tai hänen edustajansa voi määrätä 200 euron sakon muun maan kansalaiselle, joka rikkoo 1 momentissa mainittua velvoitetta. Jos 1 momentissa tarkoitetun velvoitteen rikkominen johtuu liikenteenharjoittajan laiminlyönnistä, liikenteenharjoittaja ja muun maan kansalainen velvoitetaan maksamaan sakko yhteisvastuullisesti. Sakon määräämistä koskeva päätös voidaan panna täytäntöön välittömästi riippumatta siitä, tehdäänkö siitä valitus. Oikeushenkilö on siviilioikeudellisessa vastuussa sen johtajille, päälliköille, työntekijöille tai edustajille määrätyn hallinnollisen sakon maksamisesta. Sakko voidaan suorittaa maksamalla sakkosumman suuruinen vakuus säästö- ja talletuskassaan [Caisse des Dépôts et Consignations]. 4. Muun maan kansalaisen tai liikenteenharjoittajan, joka haluaa riitauttaa ministerin tai hänen edustajansa päätöksen, on toimitettava kuukauden kuluessa päätöksen tiedoksi saamisesta kannekirjelmällä valitus ensimmäisen oikeusasteen tuomioistuimelle. Jos ensimmäisen oikeusasteen tuomioistuin ottaa valituksen tutkittavaksi ja katsoo sen olevan perusteltu, maksettu tai vakuudeksi annettu sakkosumma palautetaan. Ensimmäisen oikeusasteen tuomioistuimen on tehtävä päätös kuukauden kuluessa ensimmäisessä alakohdassa tarkoitetun kirjallisen valituksen toimittamisesta. Ensimmäisen alakohdan teksti on sisällytettävä hallinnollisen sakon määräämistä koskevaan päätökseen. 5. Jos muun maan kansalainen tai liikenteenharjoittaja jättää sakon maksamatta, toimivaltaisen asiamiehen tekemästä päätöksestä tai ensimmäisen oikeusasteen tuomioistuimen antamasta lainvoimaisesta tuomiosta ilmoitetaan Administration du Cadastre, de l'Enregistrement et des Domaines -virastolle, joka käynnistää hallinnollisen sakon perinnän. 6. Jos muun maan kansalainen, liikenteenharjoittaja tai tämän edustaja on tallettanut hallinnollisen sakon vakuudeksi säästö- ja talletuskassaan ja jos ensimmäisen oikeusasteen tuomioistuimelle ei tehdä valitusta mainitussa määräajassa, vakuussummasta tulee valtion omaisuutta.”

BULGARIA

Rikoslain 279 §:n 1 momentin mukaisesti ”Henkilölle, joka tulee maahan tai poistuu maasta ylittämällä rajan ilman toimivaltaisten viranomaisten lupaa tai luvallisesti mutta muualta kuin tähän tarkoitukseen osoitetun paikan kautta, on määrättävä enintään viiden vuoden vankeusrangaistus ja vähintään sadan ja enintään kolmensadan levin sakkorangaistus.”

Rikoksen uusiminen on raskauttava seikka. Rikoksesta määrätään uusimistapauksessa vähintään vuoden ja enintään kuuden vuoden vankeusrangaistus sekä vähintään sadan ja enintään kolmensadan Bulgarian levin sakkorangaistus.

TŠEKIN TASAVALTA

Tšekin tasavalta on sisällyttänyt lainsäädäntöönsä seuraamukset, joita sovelletaan, jos ulkoraja ylitetään luvattomasti muualta kuin rajanylityspaikan kautta tai muulloin kuin sen vahvistettuina aukioloaikoina. Seuraamukset on esitetty ulkomaalaisten oleskelusta Tšekin tasavallan alueella annetun lain n:o 326/1999 (lakikokoelma) 157 §:ssä.

157 §

(1) Ulkomaalainen syyllistyy rikokseen, jos hän

a) ylittää valtion rajan muualta kuin rajanylityspaikan kautta

b) käyttää väärin jollekin muulle ulkomaalaiselle annettua matkustusasiakirjaa (108 §) tai erityisen oikeudellisen sääntelyn (määräysten 21) nojalla annettua matkustusasiakirjaa

c) välttää maassa oleskelun valvonnan tai rajatarkastuksen

n) ylittää valtion rajan rajanylityspaikan kautta muulloin kuin sen vahvistettuina aukioloaikoina tai rajanylityspaikan tarkoituksen vastaisesti.

(2) Edellä olevan 1 momentin a–e alakohdassa määritellyistä rikoksista voidaan määrätä enintään 10 000 Tšekin korunan (CZK) sakko, 1 momentin f–n alakohdassa määritellyistä rikoksista enintään 5 000 Tšekin korunan (CZK) sakko ja 1 momentin o–w alakohdassa määritellyistä rikoksista enintään 3 000 Tšekin korunan (CZK) sakko.

TANSKA

Ulkomaalaislain 38 §:n 3 momentin mukaisesti Schengenin sopimuksen ulkopuoliseen maahan saapumiseen ja sieltä poistumiseen on käytettävä yksinomaan hyväksyttyjä rajanylityspaikkoja näiden aukioloaikoina.

Mainitun lain 59 §:n 1 momentin 1 kohdan mukaisesti ulkomaalaiselle, joka tulee maahan läpäisemättä passintarkastusta tai muulloin kuin rajanylityspaikan aukioloaikoina, on määrättävä sakkorangaistus tai enintään kuuden kuukauden vankeusrangaistus.

SAKSA

Kotipaikkalain 98 §:n 3 momentin 2 kohta, luettuna yhdessä 13 §:n 1 momentin kanssa, ja 98 §:n 5 momentti

98 § Sakkoja koskevat säännökset

1) Lainvastaisesti toimii jokainen, joka tekee tuottamuksellisesti 95 §:n 1 momentin 1 tai 2 kohdassa tai 2 momentin 1 kohdan b kohdassa kuvatut teot.

2) Lainvastaisesti toimii jokainen, joka

1. toimii vastoin 4 §:n 5 momentin 1 kohtaa eikä esitä todistusta,

2. toimii vastoin 13 §:n 1 momentin 2 kohtaa eikä suostu rajat ylittävää liikennettä valvovan poliisiviranomaisen tarkastukseen tai

3. toimii vastoin 48 §:n 1 momenttia tai 3 momentin 1 kohtaa eikä ajoissa esitä, anna tai luovuta toistaiseksi tässä pykälässä mainittuja todistuksia tai asiakirjoja.

3) Lainvastaisesti toimii jokainen, joka tahallaan tai tuottamuksellisesti

1. on noudattamatta 12 §:n 2 momentin 2 kohdan tai 4 momentin mukaisia edellytyksiä tai rikkoo 54a §:n 2 momentin tai 61 §:n 1 momentin 1 kohdan aluekohtaista rajoitusta,

2. toimii vastoin 13 §:n 1 momenttia ja tulee maahan tai lähtee maasta muun kuin hyväksytyn rajanylityspaikan kautta tai muuhun aikaan kuin niiden vahvistettuina aukioloaikoina tai ei pidä mukanaan passia tai passia vastaavaa matkustusasiakirjaa,

3. on noudattamatta 46 §:n 1 momentin, 54a §:n 1 momentin 2 kohdan tai 3 momentin taikka 61 §:n 1 momentin 2 kohdan määräystä,

3 a. toimii vastoin 54a §:n 1 momentin 1 kohtaa eikä tee ilmoitusta, ei tee sitä oikein tai ei tee sitä oikeaan aikaan,

4. toimii vastoin 80 §:n 4 momenttia eikä tee yhtään siinä mainituista hakemuksista tai

5. on noudattamatta 99 §:n 1 momentin 7 tai 10 kohdassa tarkoitettua säädöstä, jos noudattamatta jättämällä näissä sakkoja koskevissa säännöksissä määritelty tunnusmerkistö täyttyy.

4) Edellä mainitun 2 kohdan 2 alakohdassa ja 3 kohdan 2 alakohdassa tarkoitetuissa tapauksissa yrityksestä toimia lainvastaisesti voidaan rangaista.

5) Edellä mainitun 2 kohdan 2 alakohdassa tarkoitetusta lainvastaisesta toiminnasta voi saada sakkoa enintään 5 000 euroa, 1 kohdassa, 2 kohdan 1 ja 3 alakohdassa sekä 3 kohdan 2 alakohdassa tarkoitetusta lainvastaisesta toiminnasta voi saada enintään 3 000 euron sakot ja muissa kohdissa tarkoitetusta lainvastaisesta toiminnasta enintään 1 000 euron sakot.

6) Nämä säännökset eivät vaikuta pakolaisten oikeusasemaa koskevan yleissopimuksen 31 kohdan 1 kohtaan.

13 § Rajanylitys

1) Matkustaminen Saksan alueelle ja alueelta on sallittua ainoastaan hyväksyttyjen rajanylityspaikkojen kautta ja niiden vahvistettuina aukioloaikoina, sikäli kuin tähän ei ole myönnetty poikkeusta toisen säädöksen tai valtioidenvälisen sopimuksen perusteella. Ulkomaalaisilla on velvollisuus matkalla maahan ja maasta pitää mukanaan hyväksyttyä ja voimassa olevaa passia tai passia vastaavaa matkustusasiakirjaa 3 §:n 1 momentin mukaisesti ja suostua rajat ylittävää liikennettä valvovan poliisiviranomaisen tarkastukseen.

2) Ulkomaalaisen katsotaan tulleen maahan vasta sen jälkeen, kun hän on ylittänyt rajan ja kulkenut rajanylityspaikan läpi hyväksytyllä rajanylityspaikalla. Jos rajat ylittävää liikennettä valvovien poliisivoimien valtuuttamat viranomaiset antavat ulkomaalaisen kulkea väliaikaisesti rajanylityspaikan läpi tiettyä tarkoitusta varten ennen kuin pääsyn epäämisestä on tehty päätös (tämän lain 15 §, turvapaikkalain (Asylverfahrensgesetz) 18 ja 18 a §) tai tämän toimenpiteen valmistelu-, varmistamis- tai täytäntöönpanovaiheen aikana, ei ole kyse 1 momentissa tarkoitetusta maahantulosta niin kauan kuin viranomaisilla on mahdollisuus valvoa ulkomaalaisen oleskelua. Muissa tapauksissa ulkomaalaisen katsotaan tulleen maahan, kun hän on ylittänyt rajan.

VIRO

Viron tasavallan rajan tai väliaikaisen rajalinjan laittomasta ylityksestä voidaan määrätä rangaistus rikoslain (julkaistu Riigi Teataja -lehdessä (Viron virallinen lehti) I 2001, 61, 364; 2007, 2, 7) 258 §:n mukaisesti.

Rikoslaki

258 §. Viron tasavallan rajan tai väliaikaisen rajalinjan laiton ylittäminen

(1) Viron tasavallan rajan tai väliaikaisen rajalinjan laittomasta ylittämisestä

1) noudattamatta rajavartijan antamaa pysähtymismerkkiä tai -määräystä

2) ryhmän mukana

3) kulkuneuvolla muualta kuin rajanylitykseen tarkoitetusta paikasta

4) ja jos rikoksentekijälle on aiemmin määrätty rangaistus samasta teosta, voidaan määrätä sakkorangaistus tai enintään yhden vuoden vankeusrangaistus.

(2) Jos kyseinen teko suoritetaan

1) käyttämällä väkivaltaa tai

2) aiheuttamalla vakavaa haittaa terveydelle,

siitä voidaan määrätä 4–12 vuoden vankeusrangaistus.

Rajamuodollisuuksien rikkomista ja Viron tasavallan rajan tai väliaikaisen rajalinjan laitonta ylittämistä koskevista seuraamuksista säädetään valtion rajoja koskevan lain (julkaistu Riigi Teataja -lehdessä (Viron virallinen lehti) I 1994, 54, 902; 2006, 26, 191), 171 ja 172 §:ssä.

17 §. Rajamuodollisuuksien rikkominen

Rajamuodollisuuksien rikkomisesta voidaan määrätä enintään 200 sakkoyksikön rangaistus.

17 §. Viron tasavallan rajan tai väliaikaisen rajalinjan laiton ylittäminen

Viron tasavallan rajan tai väliaikaisen rajalinjan laittomasta ylittämisestä voidaan määrätä enintään 200 sakkoyksikön rangaistus.

KREIKKA

Lain 3386/2005 83 §:ssä säädetään laitonta rajanylitystä koskevien seuraamuksien määräämisestä. Kolmansien maiden kansalaisia, jotka tulevat tai yrittävät tulla Kreikan alueelle noudattamatta oikeudellisia muodollisuuksia, voidaan rangaista vähintään kolmen kuukauden vankeusrangaistuksella ja 1 500 euron sakkorangaistuksella.

ESPANJA

Espanjan lainsäädännössä säännellään asianomaisia seikkoja ja säädetään asianmukaisista seuraamuksista seuraavissa lakiteksteissä.

1) Vieraan valtion kansalaiset, jotka on otettu kiinni, kun he ovat yrittäneet tulla maahan laittomasti muualta kuin hyväksytyn rajanylityspaikan kautta tai muulloin kuin sen vahvistettuina aukioloaikoina

Tällaisiin tilanteisiin sovelletaan vieraan valtion kansalaisten oikeuksista ja vapauksista Espanjassa ja heidän yhteiskuntaan integroitumisestaan 11 päivänä tammikuuta 2000 annetun perustuslakia täydentävän lain 4/2000, sellaisena kuin se on muutettuna 22 päivänä joulukuuta 2000 annetulla perustuslakia täydentävällä lailla 8/2000, muuttamisesta 20 päivänä marraskuuta 2003 annetun perustuslakia täydentävän lain 14/2003 58 §:ää, jossa säädetään palauttamista koskevasta oikeudellisesta kehyksestä. Palauttamista pidetään sopivana rangaistuksena silloin kun vieraan valtion kansalaiset yrittävät tulla maahan laittomasti kuninkaallisen asetuksen 2393/2004 157 §:n 1 momentin B alakohdassa tarkoitetulla tavalla ja kun heidät pysäytetään rajalla tai rajan läheisyydessä.

Vieraan valtion kansalaisten palauttaminen tarkoittaa asianomaisten henkilöiden käännyttämistä alkuperämaahan tai maahan, josta he ovat saapuneet, käyttämällä hallinnollista menettelyä, joka poikkeaa karkotukseen käytettävästä menettelystä ja on sitä nopeampi.

2) Laittomasti maahan tulleet vieraan valtion kansalaiset, jotka pysäytetään Espanjan alueella

Perustuslakia täydentävän lain 14/2003 53 §:n mukaisesti kyseessä on rikos, josta voidaan määrätä rangaistukseksi karkotus Espanjan alueelta mainitun lain 57 §:n nojalla.

RANSKA

Nyt ilmoitettavista seuraamuksista säädetään Ranskan lainsäädännössä ulkomaalaisten maahantuloa ja oleskelua sekä turvapaikkaoikeutta koskevan lain (Code de l'entrée et du séjour des étrangers et du droit d'asile, CESEDA) L.621-1 ja L.621-2 sekä R.621-1 pykälässä, joita on määrä soveltaa sellaisiin kolmannen maan kansalaisiin, jotka eivät ole täyttäneet Ranskan alueelle tuloa ja siellä oleskelua koskevia vaatimuksia.

Edellä mainituissa pykälissä säädetään yhden vuoden vankeusrangaistuksesta ja 3 750 euron sakkorangaistuksesta. Tuomitulle ulkomaalaiselle voidaan lisäksi määrätä Ranskan alueelle tuloa koskeva kielto enintään yhdeksi vuodeksi.

ITALIA

Heinäkuun 24 päivänä 1930 annetun lain n:o 1278 1 §:n mukaisesti niitä, jotka poistuvat maasta muualta kuin rajanylityspaikan kautta välttääkseen tarkastuksen, rangaistaan kertakaikkisella ”seuraamuksella”, vaikka heillä on passi tai vastaava asiakirja.

Passien antamista koskevan lain n:o 1185/67 24 §:ssä säädetään hallinnollisista seuraamuksista niille, jotka poistuvat Italian alueelta ilman voimassa olevaa passia tai muuta vastaavaa asiakirjaa (laiton maasta poistuminen).

Tässä pykälässä säädetään myös kahdesta raskauttavasta seikasta:

— maasta poistumisesta ilman voimassa olevia asiakirjoja, jos passi on evätty tai peruutettu, tai

— maasta poistumisesta ilman voimassa olevia asiakirjoja, jos muuttava henkilö ei täytä maasta poistumista koskevia ehtoja, on rangaistuksena säilöönottaminen tai hallinnollinen seuraamus.

KYPROS

Ulkomaalais- ja maahanmuuttolain (L.178 (I)/2004) (105 luku), 19 §:n 2 momentissa säädetään, että Kyproksen tasavaltaan luvattomasti tuleva maahanmuuttaja syyllistyy rikokseen, josta on määrättävä enintään kolmen vuoden vankeusrangaistus tai enintään 5 000 Kyproksen punnan sakkorangaistus taikka molemmat mainitut rangaistukset, jollei hän pysty osoittamaan

(a) että hän on tullut Kyproksen tasavaltaan laillisesti ennen tämän lain voimaantuloa,

(b) että hän on tullut Kyproksen tasavaltaan lentoteitse eikä hänen maahanmuuttoaan ole aiemmin estetty ja hän oli aikeissa ilmoittautua lähimmälle maahanmuuttovirkailijalle,

(c) että hänellä on tämän lain mukaisesti tai tämän tai jonkin muun lain nojalla annettujen sääntöjen mukaisesti myönnetty lupa oleskella Kyproksen tasavallassa tai

(d) että hänen lupansa voimassaolo on päättynyt tai lupa on peruutettu eikä hänellä ole ollut kohtuullista mahdollisuutta poistua Kyproksen tasavallasta.

LATVIA

Hallinnollisia rikkomuksia koskevan Latvian tasavallan lain 1941 §:ssä säädetään, että valtion rajaan, raja-alueeseen, rajaseutuun, rajavalvontaan tai rajanylityspaikkaan liittyvien muodollisuuksien rikkomisesta annetaan huomautus tai määrätään enintään 150 Latvian latin (LVL) sakko taikka määrätään enintään 15 päivän hallinnollinen säilöönottorangaistus.

Aiotusta laittomasta valtion rajan ylityksestä määrätään 50–250 Latvian latin (LVL) sakkorangaistus.

Latvian tasavallan rikoslain 284 §:ssä säädetään, että henkilölle, joka ylittää valtion rajan tahallaan laittomasti ja uusii teon vuoden kuluessa, voidaan määrätä enintään kolmen vuoden vankeusrangaistus tai säilöönotto taikka sakko, jonka määrä on enintään minimikuukausipalkka kerrottuna kuudellakymmenellä.

LIETTUA

Laittomasta rajanylityksestä voidaan määrätä rikoksen vakavuuden mukaan 250–500 Liettuan litin (LTL) sakkorangaistus tai enintään kahden vuoden vankeusrangaistus.

Jos valtion rajan laittomaan ylitykseen liittyy ihmisten salakuljetus, seuraamukseksi voidaan rikoksen vakavuuden mukaan määrätä enintään 10 vuoden vankeusrangaistus.

Ote hallinnollisia rikkomuksia koskevasta Liettuan tasavallan laista

205 §:n 2 momentti. Laiminlyönnistä johtuva valtion rajan laiton ylittäminen

Laiminlyönnistä johtuvasta valtion rajan laittomasta ylittämisestä on määrättävä 250–500 litin sakkorangaistus.

Otteet rikoslaista

291 §. Valtion rajan laiton ylittäminen

1. Sille, joka on ylittänyt valtion rajan laittomasti, on määrättävä sakko- tai säilöönottorangaistus tai enintään 2 vuoden vankeusrangaistus.

2. Ulkomaalainen, joka on tullut Liettuan tasavaltaan laittomasti anoakseen turvapaikkaa, vapautetaan tämän pykälän 1 momentissa tarkoitetusta rikosoikeudellisesta vastuusta.

3. Ulkomaalainen, joka on syyllistynyt tämän pykälän 1 momentissa mainittuun tekoon tarkoituksenaan jatkaa laittomasti kolmanteen maahan Liettuan tasavallan alueelta, vapautetaan tämän pykälän 1 momentissa tarkoitetusta rikosoikeudellisesta vastuusta, jos hänet poistetaan asianmukaisen määräyksen antamisen jälkeen Liettuan tasavallasta joko maahan, jonka alueelta poistuessaan hän on laittomasti ylittänyt Liettuan tasavallan rajan, tai maahan, jonka kansalainen hän on.

292 §. Ihmisten salakuljetus valtion rajan yli

1. Sille, joka on kuljettanut laittomasti Liettuan tasavallan rajan yli ulkomaalaisen, jolla ei ole vakinaista asuinpaikkaa Liettuan tasavallassa, tai kuljettanut laittomasti Liettuan tasavallan rajan ylittänyttä ulkomaalaista tai antanut hänelle suojapaikan Liettuan tasavallan alueella, on määrättävä sakkorangaistus, säilöönottorangaistus tai enintään kuuden vuoden vankeusrangaistus.

2. Sille, joka on syyllistynyt tämän pykälän 1 momentissa tarkoitettuun tekoon kunniattomin motiivein tai jonka teko on aiheuttanut hengenvaaraa, on määrättävä enintään kahdeksan vuoden vankeusrangaistus.

3. Tämän pykälän 1 momentissa tarkoitettujen tekojen järjestämisestä on määrättävä vähintään neljän ja enintään kymmenen vuoden vankeusrangaistus.

4. Oikeushenkilöllä on vastuu tässä pykälässä säädetyistä teoista.

LUXEMBURG

Koska Luxemburgin ainoa ulkoraja on lentokenttä, Luxemburg ei ole säätänyt tähän asiaan liittyvistä rangaistuksista.

UNKARI

Unkarin valtion alueelle laittomasti tulevat henkilöt syyllistyvät hallinnolliseen rikkomukseen.

Hallinnollisena seuraamuksena ulkomaalaiselle, joka on rikkonut tai yrittänyt rikkoa maahantuloa ja maasta poistumista koskevia sääntöjä, voidaan ulkomaalaispoliisin menettelyssä määrätä maasta poistaminen yhdessä maahantuloa ja maassa oleskelua koskevan kiellon kanssa tai pelkkä maahantuloa ja maassa oleskelua koskeva kielto.

Hallinnollisia rikkomuksia käsittelevä viranomainen voi edellä mainitusta riippumatta määrätä enintään 100 000 Unkarin forintin (HUF) sakon ulkomaalaiselle, joka ylittää Unkarin tasavallan rajan ilman lupaa tai laittomalla tavalla. Lisäksi maasta poistetun ulkomaalaisen oleskelu Unkarin alueella ilman lupaa täyttää sellaisen rikollisen teon tunnusmerkit, josta voidaan Unkarin rikoslainsäädännön mukaisesti määrätä enintään yhden vuoden vankeusrangaistus.

Lainsäädäntö, johon on viitattu edellä:

— ulkomaalaisten maahantulosta ja maassa oleskelusta vuonna 2001 annetun lain XXXIX 32 §:n 2 momentin a alakohta

— rikoslaista vuonna 1978 annetun lain IV 214 §

— hallinnollisista rikkomuksista annetun hallituksen asetuksen n:o 218/1999 22 §:n 1 momentti.

Laittomaan maahantuloon tai maasta poistumiseen osallistuvat taikka siinä avustavat tai sitä helpottavat henkilöt syyllistyvät rikokseen.

Luvattoman rajanylityksen järjestäminen on rikos, josta voidaan määrätä enintään kolmen vuoden vankeusrangaistus.

Rangaistus on enintään viisi vuotta vankeutta, jos rajanylityksen järjestäjän tavoitteena on taloudellisen hyödyn saaminen tai jos hän järjestää useamman kuin yhden henkilön rajanylityksen.

Rangaistus on 2–8 vuotta vankeutta, jos rajanylityksen järjestäjä syyllistyy epäinhimilliseen kohteluun tai on aseistettu tai tarjoaa apua laittomaan rajanylitykseen liiketoiminnanomaisesti.

Myös luvattoman rajanylityksen järjestämisen valmistelu on rikos, josta voidaan määrätä enintään kahden vuoden vankeusrangaistus.

Ulkomaalaiselle, joka järjestää henkilöiden tai henkilöryhmien laittoman maahantulon tai maasta poistumisen (rajanylityksen) tai laittoman oleskelun taikka helpottaa jotain edellä mainituista tai osallistuu ihmisten salakuljetukseen, on määrättävä ulkomaalaispoliisin menettelyssä karkotus. Ulkomaalaiselle, jonka maahantulo ja maassa oleskelu vaarantavat yleisen turvallisuuden tai ovat sille uhkana, voidaan lisäksi määrätä karkotus ulkomaalaispoliisin menettelyssä.

Lainsäädäntö, johon on viitattu edellä:

— rikoslain 218 §, ihmisten salakuljetus.

MALTA

Tässä yhteydessä on otettava huomioon, mitä maahanmuuttolain (217 luku) 5 §:n 1 momentissa säädetään:

”Henkilöltä, jolla ei ole oikeutta maahantuloon tai oikeutta maahantuloon ja oleskeluun taikka edellä olevien säännösten mukaisesti maassa liikkumiseen tai kauttakulkuun, voidaan evätä maahantulo, ja jos hän saapuu Maltalle tai oleskelee Maltalla ilman johtavan maahanmuuttovirkailijan lupaa, hänet katsotaan laittomaksi maahanmuuttajaksi.”

Lisäksi maahanmuuttolain 32 §:ssä säädetään seuraavaa:

”Henkilö, joka rikkoo jotain tämän lain säännöstä, jonka rikkomisesta ei ole määritelty rangaistusta minkään muun tämän lain pykälän mukaisesti, syyllistyy rikokseen, ja hänelle on määrättävä tuomioistuimen tuomiolla enintään 5 000 Maltan liiran sakkorangaistus tai enintään kahden vuoden vankeusrangaistus taikka sekä sakko- että vankeusrangaistus, jollei kyseisestä rikoksesta määrätä ankarampaa rangaistusta jossain muussa laissa.”

ALANKOMAAT

Ulkomaalaislain 108 §:n 1 momentissa, luettuna yhdessä 46 §:n 2 momentin kanssa, säädetään, että sääntöjen rikkomisesta tai vaatimusten vastaisesta toiminnasta voidaan rangaista enintään kuuden kuukauden vankeusrangaistuksella tai luokan 2 sakkorangaistuksella. Luokan 4 sakkorangaistus on enintään 16 750 euroa.

Vaatimus, joka koskee rajan ylittämistä rajanylityspaikan kautta, on esitetty ulkomaalaisasetuksen [Vreemdelingenbesluit] 4 §:n 4 momentissa.

Vuoden 2000 ulkomaalaislain 108 §:n 1, 2 ja 3 momentti

1. Edellä olevan 5 §:n 1 ja 2 momentin, 46 §:n 2 momentin (johdanto ja b alakohta) mukaisesti tai sen nojalla säädetyn ehdon rikkomisesta ja toimimisesta vastoin 56 §:n 1 momenttia sekä toimimisesta vastoin 6 §:n 1 momentin, 54 §:n, 55 §:n, 57 §:n 1 momentin, 58 §:n 1 momentin tai 65 §:n 3 momentin mukaisesti tai sen nojalla määrättyä velvoitetta voidaan määrätä enintään kuuden kuukauden vankeusrangaistus tai luokan 2 sakkorangaistus.

2. Edellä olevan 4 §:n 1 tai 2 momentin mukaisesti tai sen nojalla säädetyn ehdon rikkomisesta voidaan määrätä enintään kuuden kuukauden vankeusrangaistus tai luokan 4 sakkorangaistus.

3. Edellä 1 ja 2 momentissa määritellyt rikolliset teot katsotaan rikkomuksiksi.

ITÄVALTA

Schengenin rajasäännöstön 4 artiklan 3 kohdassa säädetään seuraavaa: ”Edellä 2 kohdassa säädettyjä poikkeuksia ja kansainvälistä suojelua koskevia jäsenvaltioiden velvollisuuksia rajoittamatta jäsenvaltioiden on otettava kansallisen lainsäädäntönsä mukaisesti käyttöön seuraamuksia, joita sovelletaan, jos ulkoraja ylitetään luvattomasti muualta kuin rajanylityspaikan kautta tai muulloin kuin sen vahvistettuina aukioloaikoina. Näiden seuraamusten on oltava tehokkaita, oikeasuhteisia ja varoittavia.”

Ulkomaalaispoliisin toiminnasta, asiakirjojen myöntämisestä ulkomaalaisille ja maahantuloasiakirjojen antamisesta annetun Itävallan liittovaltion lain (vuoden 2005 ulkomaalaispoliisilaki — FPG) (Itävallan liittovaltion säädöskokoelma I n:o 100/2005) 120 §.

Luvaton oleskelu

(1) Ulkomaan kansalainen, joka

1. tulee laittomasti Itävallan liittotasavallan alueelle tai

2. oleskelee laittomasti Itävallan liittotasavallan alueella, syyllistyy hallinnolliseen rikkomukseen, ja hänelle on määrättävä enintään 2 180 euron sakkorangaistus tai sakon maksamatta jättämisen tapauksessa enintään kolmen viikon vankeusrangaistus. Rikospaikaksi katsotaan maahantulopaikka tai viimeksi tunnettu oleskelupaikka; kun henkilö on tullut maahan julkisella liikennevälineellä, rikospaikka on lähin paikka, jossa julkisesta liikennevälineestä on mahdollista poistua liikennöitsijän aikataulun mukaan.

(2) Sille, joka syyllistyy 1 momentin mukaiseen rikokseen, vaikka hänelle on jo aiemmin annettu lainvoimainen rangaistus vastaavasta rikoksesta, on määrättävä enintään 4 360 euron sakkorangaistus tai sakon maksamatta jättämisen tapauksessa enintään kuuden viikon vankeusrangaistus.

(3) Edellä olevan 1 momentin 2 kohdassa tarkoitettu hallinnollinen rikkomus ei ole kyseessä,

1. jos maasta poistuminen olisi mahdollista vain sellaiseen toiseen maahan, johon karkottaminen ei ole sallittua (50 §)

2. jos ulkomaalaisen karkotukseen on myönnetty lykkäystä

3. sellaisen kolmannen valtion etuoikeutetussa asemassa olevan kansalaisen väliaikaisen oleskelun yhteydessä, jolla ei ole viisumia, tai

4. sinä aikana kuin ulkomaalaisella ei ole henkilökohtaista vapautta.

(4) Edellä olevan 1 momentin 2 kohdan mukainen seuraamus sulkee pois 1 momentin 1 kohdan mukaisesti samanaikaisesti tehdystä hallinnollisesta rikkomuksesta annettavan rangaistuksen.

(5) Edellä olevan 1 momentin mukaisesta hallinnollisesta rikkomuksesta ei ole kyse, jos ulkomaalainen on pyytänyt kansainvälistä suojelua ja hänellä on turvapaikkaoikeus tai oikeus toissijaiseen suojeluun Itävallassa. Hallinnollinen seuraamusmenettely keskeytetään turvapaikkamenettelyn ajaksi.

Passintarkastusten suorittamisesta rajanylityspaikoilla annetun Itävallan liittovaltion lain (rajatarkastuslaki — GrekoG) (Itävallan liittovaltion säädöskokoelma 1996/435), sellaisena kuin se on muutettuna (Itävallan liittovaltion säädöskokoelma 2004/151), 16 §:

Rangaistussäännökset

(1) Se, joka

1. siirtää tai peittää jonkin 5 §:ssä tarkoitetuista opasteista tai muuttaa sitä luvattomasti tai

2. ylittää rajan vastoin 10 §:ssä olevaa säännöstä tai

3. rajavalvonnan alaisena henkilönä välttää rajatarkastuksen tai

4. on tehnyt tai aikoo tehdä rajavalvonnan alaisen rajanylityksen noudattamatta rajanylitykseen tarkoitettuja reittejä tai

5. muistutuksesta huolimatta kieltäytyy antamasta tietoja siitä, onko hän ylittänyt rajan tai aikooko hän ylittää rajan, tai antaa nämä tiedot totuudenvastaisesti tai

6. ei muistutuksesta huolimatta noudata 11 §:n 2 momentin 3 kohdan mukaisesti annettua määräystä ja aiheuttaa sen vuoksi häiriötä rajavalvonnalle tai aikataulun mukaisesti liikennöivän liikennevälineen myöhästymisen,

syyllistyy, jollei teko täytä tuomioistuinten toimivaltaan kuuluvan rikoksen tunnusmerkistöä tai jollei siitä anneta jonkin muun säädöksen mukaan ankarampaa tai yhtä ankaraa rangaistusta, hallinnolliseen rikkomukseen, ja piirihallintoviranomaisen tai liittovaltion poliisiviranomaisen omalla paikallisella toimialallaan on määrättävä hänelle enintään 2 180 euron sakkorangaistus tai enintään kuuden viikon vankeusrangaistus. Myös yritys on rangaistava lukuun ottamatta 5 ja 6 kohdan mukaisia tapauksia.

(2) Edellä olevan 1 momentin 5 kohtaa ei sovelleta, jos tiedonantovelvollinen kieltäytyy antamasta tietoja tai antaa ne totuudenvastaisesti, koska hän muuten saattaisi itsensä rikosoikeudelliseen vastuuseen.

PUOLA

Asianmukaisista seuraamuksista säädetään Puolan rikoslain 264 §:ssä. Seuraamukset koskevat Puolan rajan laittomasti ylittäneitä henkilöitä.

Näitä henkilöitä voidaan rangaista kolmella eri tavalla, jotka ovat sakkorangaistus, vapauden rajoittaminen tai enintään kahden vuoden vankeusrangaistus.

Jos henkilö ylittää Puolan rajan laittomasti käyttämällä väkivaltaa, uhkausta tai petosta tai yhteistyössä muiden henkilöiden kanssa, hänelle on määrättävä enintään kolmen vuoden vankeusrangaistus.

Henkilölle, joka järjestää laittoman rajanylityksen, on määrättävä vähintään kuuden kuukauden ja enintään kahdeksan vuoden vankeusrangaistus.

PORTUGALI

Elokuun 8 päivänä 1998 annetun lain tasoisen asetuksen 244/98 9 §:ssä säädetään seuraavaa: ”Sen, joka tulee Portugalin alueelle tai poistuu sieltä, on käytettävä tähän tarkoitukseen osoitettuja rajanylityspaikkoja niiden aukioloaikoina, sanotun kuitenkaan rajoittamatta Schengenin sopimuksen soveltamisesta tehdyssä yleissopimuksessa olevia henkilöiden vapaata liikkumista koskevia säännöksiä”.

Edellä mainitun lain tasoisen asetuksen 136 §:n 1 momentissa puolestaan säädetään, että ”ulkomaalaisten tuleminen Portugalin alueelle vastoin 9 §:ää katsotaan laittomaksi”.

Asetuksen 148 §:n 2 momentissa säädetään, että ”9 §:n noudattamatta jättämisestä voidaan määrätä 200–400 euron sakkorangaistus”.

ROMANIA

Romanian valtion rajasta annetun hallituksen poikkeussäädöksen n:o 105/2001 70 §:n 1 momentissa säädetään seuraavaa:

”Maahantulo tai maasta poistuminen ylittämällä valtion raja laittomasti on rikos, ja siitä on seuraamuksena vankeusrangaistus, joka on pituudeltaan 3 kuukaudesta 2 vuoteen. Jos edellä mainitun teon tarkoituksena on vältellä rangaistusta, siitä on seuraamuksena vankeusrangaistus, joka on pituudeltaan 6 kuukaudesta 3 vuoteen. Myös yritys on rangaistava teko edellä mainittujen rikosten osalta”.

SLOVENIA

Maahantulon Slovenian tasavaltaan katsotaan olevan laiton, jos ulkomaalaiset

— tulevat maahan, vaikka heiltä on evätty maahantulo

— välttävät rajatarkastuksen

— käyttävät jollekin toiselle henkilölle kuuluvaa, väärennettyä tai muulla tavoin muutettua maahantulon yhteydessä tarvittavaa matkustus- tai muuta asiakirjaa tai jos he antavat vääriä tietoja rajavartiolaitokselle (ulkomaalaislain 11 §).

Ulkomaalaisille, jotka syyllistyvät rikokseen tulemalla laittomasti Slovenian tasavallan alueelle, määrätään 20 000–100 000 Slovenian tolarin (SIT) (83,46–417,29 euron) sakkorangaistus (ulkomaalaislain 98 §).

Luonnollisille henkilöille, jotka syyllistyvät rikokseen ylittämällä valtion rajan muualta kuin rajanylityspaikan kautta tai vastoin rajanylityspaikan käyttötarkoitusta taikka muulloin kuin rajanylityspaikan aukioloaikoina, määrätään vähintään 100 000 Slovenian tolarin (417,29 euron) sakkorangaistus (valtion rajojen valvontaa koskevan lain (Slovenian virallinen lehti n:o 20/2004) 43 §:n 1 momentin kolmas luetelmakohta).

Ulkomaalaisten avustaminen luvattoman maahantulon, kauttakulun tai oleskelun yhteydessä

Henkilöt, jotka mahdollistavat ulkomaalaisen maahantulon Slovenian tasavallan alueelle tai oleskelun tai kauttakulun siellä taikka avustavat siinä, eivät saa toimia vastoin lakia, jossa säädetään ulkomaalaisten maahantuloa Slovenian tasavallan alueelle tai oleskelua tai kauttakulkua koskevista ehdoista (ulkomaalaislain 13 a ja 13 b §).

Henkilöille, jotka mahdollistavat ulkomaalaisten maahantulon Slovenian tasavallan alueelle tai oleskelun tai kauttakulun taikka avustavat ulkomaalaisten maahantulossa, oleskelussa tai kauttakulussa taikka yrittävät tehdä jotain edellä mainituista seikoista vastoin edellä olevaa kohtaa, on määrättävä 100 000–240 000 Slovenian tolarin (SIT) (417,20–1 001,50 euron) sakkorangaistus.

Oikeussubjekteille, jotka syyllistyvät edellä määriteltyyn rikkomukseen, on määrättävä 500 000–1 000 000 Slovenian tolarin (SIT) (2 086,46–4 172,93 euron) sakkorangaistus ja oikeussubjektin vastuulliselle henkilölle 150 000–300 000 Slovenian tolarin (SIT) (625,94–1 251,88 euron) sakkorangaistus.

SLOVAKIA

Ulkomaalaisten oleskelusta annetun lain n:o 48/2002 (lakikokoelma) 76 §:n mukaisesti valtion rajan laittoman ylittämisen katsotaan olevan rikkomus, josta voidaan määrätä enintään 50 000 Slovakian korunan (SKK) sakkorangaistus (76 §:n 2 momentti). Poliisiviranomaiset poistavat maasta hallinnollista menettelyä käyttämällä Slovakian tasavallan alueelle luvattomasti tulleet ulkomaalaiset, joilta evätään oikeus palata maahan vähintään yhdeksi ja enintään viideksi vuodeksi (ulkomaalaisten oleskelusta annetun lain 57 §:n 1 momentti).

Tammikuun 1 päivänä 2006 tuli voimaan laki n:o 300/2005 (lakikokoelma) (rikoslaki), jonka 354 §:ssä (valtion rajojen ylittäminen väkivaltaa käyttämällä) säädetään seuraavaa: ”Sille, joka ylittää valtion rajan väkivaltaa käyttäen tai välittömällä väkivallalla uhaten, on määrättävä vähintään kolmen ja enintään kahdeksan vuoden vankeusrangaistus.”

Rikoslain 357 §:ssä säädetään, että ”Sille, joka tulee Slovakian tasavallan alueelle lentoteitse vastoin kansainvälisiä lentoja koskevia sääntöjä, on määrättävä vähintään kuuden kuukauden ja enintään kolmen vuoden vankeusrangaistus.”

Rikoslain 355 §:ssä säädetään ihmiskauppaan liittyvään rikokseen syyllistyville henkilöille määrättävästä seuraamuksesta:

— Sille, joka järjestää valtion rajan luvattoman ylityksen, on määrättävä vähintään vuoden ja enintään viiden vuoden vankeusrangaistus (355 §:n 1 momentti),

— Sille, joka järjestää valtion rajan luvattoman ylityksen taloudellisen tai muun aineellisen hyödyn saamiseksi, tai sille, joka valmistaa, hankkii, tarjoaa tai pitää hallussa väärennettyä matkustusasiakirjaa tai henkilötodistusta, jota on tarkoitus käyttää valtion rajan luvattomaan ylittämiseen, on määrättävä vähintään kolmen ja enintään kahdeksan vuoden vankeusrangaistus (355 §:n 2 momentti),

— Teot, joiden vuoksi edellä mainituista teoista määrättyä seuraamusta voidaan tiukentaa (enintään kahdenkymmenen vuoden vankeusrangaistukseksi) mainitaan 355 §:n 3–5 momentissa.

SUOMI

Suomen rikoslaissa (39/1889) ja sen muuttamisesta annetun lain (563/1998) 7 §:ssä (Valtionrajarikos) säädetään seuraavaa:

(1) Joka

(1) ylittää Suomen rajan ilman siihen oikeuttavaa passia tai muuta matkustamisoikeuden osoittavaa asiakirjaa tai muualta kuin luvallisesta maahantulo- tai maastalähtöpaikasta tai vastoin lakiin perustuvaa kieltoa taikka sitä yrittää,

(2) muuten rikkoo rajan ylittämisestä annettuja säännöksiä tai

(3) luvattomasti oleskelee tai liikkuu tai ryhtyy rajavyöhykelaissa (403/1947) kiellettyyn toimeen rajavyöhykkeellä, on tuomittava valtionrajarikoksesta sakkoon tai vankeuteen enintään yhdeksi vuodeksi.

(2) Valtionrajarikoksesta ei tuomita ulkomaalaista, joka 1 momentissa tarkoitetun teon johdosta käännytetään rajalta tai karkotetaan maasta, eikä ulkomaalaista, joka pakolaisuuden perusteella hakee turvapaikkaa tai oleskelulupaa Suomessa. Valtionrajarikoksesta ei tuomita myöskään ulkomaalaista, joka on tehnyt 1 momentissa tarkoitetun teon sen vuoksi, että hän on ollut 25 luvun 3 tai 3 a §:ssä tarkoitetun ihmiskaupan kohteena. (650/2004).

7 a § — Lievä valtionrajarikos (756/2000)

(1) Jos valtionrajarikos, luvattoman oleskelun tai liikkumisen lyhytaikaisuus, kielletyn toimen laatu taikka muut rikokseen liittyvät seikat huomioon ottaen on kokonaisuutena arvostellen vähäinen, rikoksentekijä on tuomittava lievästä valtionrajarikoksesta sakkoon.

(2) Mitä 7 §:n 2 momentissa säädetään, koskee myös 1 momentissa tarkoitettua tekoa.

RUOTSI

Seuraamukset määritellään ulkomaalaislain 20 luvun 4 §:ssä.

4 §. Ulkomaalaiselle, joka ylittää tahallaan Schengenin sopimuksessa tarkoitetun ulkorajan laittomasti, on määrättävä sakkorangaistus tai enintään yhden vuoden vankeusrangaistus.

ISLANTI

Ulkomaalaislain n:o 96/2002 57 §:ssä säädetään yleinen seuraamussäännös.

Edellä mainitun pykälän 1 momentin mukaisesti on määrättävä sakkorangaistus tai enintään kuuden kuukauden vankeusrangaistus, jos henkilö muun muassa tahallaan tai huolimattomuudesta rikkoo lain säännöksiä tai lain mukaisesti annettuja sääntöjä, kieltoa, määräystä tai ehtoa. Seuraamukset, jotka koskevat ulkorajojen ylittämistä luvattomasti muualta kuin rajanylityspaikan kautta tai muulloin kuin rajanylityspaikan vahvistettuina aukioloaikoina, perustuvat tähän säännökseen. Näiden ja muiden seuraamusten on oltava tehokkaita ja varoittavia sekä oikeasuhteisia.

NORJA

Norjassa tästä säädetään maahanmuuttolain (muiden maiden kansalaisten maahantuloa ja oleskelua Norjan kuningaskunnassa koskeva laki nro 64, annettu 24.6.1988) 47 §:n ensimmäisen momentin a kohdassa, vrt. 23 §:n toinen momentti, ja rajavalvonnasta annetun lain (toimenpiteitä rajojen merkitsemiseksi ja valvomiseksi koskeva laki nro 2, annettu 14.7.1950) 4 §:ssä, vrt. 3 §:n ensimmäinen momentti nro 3, vrt. 7.11.1950 annettu asetus nro 4, 4 c §.

Maahanmuuttolain 47 §:ssä säädetään seuraamuksista, ja sen ensimmäisessä momentissa todetaan seuraavaa:

”Jokaiselle henkilölle, joka

a) tahallaan tai tuottamuksesta rikkoo tätä lakia tai sen nojalla annettuja asetuksia, kieltoja tai määräyksiä (…), määrätään rangaistukseksi sakkoa tai enintään 6 kuukautta vankeutta tai molemmat rangaistukset.”

Maahanmuuttolain 23 §:ssä säädetään rajan ylittämisestä ja rajavalvonnasta, ja sen toisessa momentissa todetaan seuraavaa:

”Maahan on tultava ja maasta poistuttava hyväksyttyjen rajanylityspaikkojen kautta, ellei toisin säädetä (…).”

Rajavalvonnasta annetun lain mukaiset seuraamukset

Rajavalvonnasta annetun lain 4 §:ssä säädetään seuraamuksista, ja siinä todetaan seuraavaa:

”Jokaiselle henkilölle, joka tahallaan tai tuottamuksesta rikkoo tämän lain nojalla annettuja säännöksiä tai toimii yhteistyössä niiden rikkomiseksi, määrätään rangaistukseksi sakkoa tai enintään 3 kuukautta vankeutta, ellei tiukempaa säännöstä sovelleta. Yrityksestä rangaistaan suoritetun teon tavoin. Uusitun rikkomisen tapauksessa tai silloin, kun useampia ensimmäisessä momentissa mainittuja lakeja on rikottu, tai raskauttavien seikkojen perusteella rangaistukseksi määrätään sakkoa tai enintään vuoden vankeusrangaistus.”

Rajavalvonnasta annetun lain 3 §:n ensimmäisessä momentissa nro 3 todetaan seuraavaa:

”Kuningas voi säätää koko rajaa tai sen osaa koskevia säännöksiä, joilla kielletään: (…) 3. Rajan ylittäminen maitse, meritse tai ilmateitse ilman asianomaisen viranomaisen lupaa (…).”

Edellä mainitun lain mukaisesti 7.11.1950 annetun, eri rajakysymyksiä koskevan asetuksen nro 4 4 c §:ssä todetaan seuraavaa:

”Norjan ja Neuvostoliiton (Venäjän) välisellä rajavyöhykkeellä tai rajalla on kiellettyä:

(…)